דף לימוד אבות ובנים-בוגרי גן חובה-א'

**הדף יעסוק במשניות נבחרות ממסכת אבות שנלמדת על ידי הבנים במסגרת התלמוד תורה.**

**מסכת אבות, פרק ה' משנה י"ח**

יהודה בן תימא אומר, הוי עז כנמר, וקל כנשר, ורץ כצבי, וגיבור כארי--לעשות רצון אביך שבשמיים.  הוא היה אומר, עז פנים[[1]](#footnote-1) לגיהינם, ובוש פנים[[2]](#footnote-2) לגן עדן.  כן יהי רצון מלפניך ה' אלוהינו שתיבנה עירך בימינו, ותיתן חלקנו[[3]](#footnote-3) בתורתך, ועם עושי רצונך.

סיפור על ענווה (בושת פנים)

רַבִּי יוֹסֵף זוּנְדְל מִסַּלַּנְט, רַבּוֹ שֶׁל רַבִּי יִשְׂרָאֵל סַלַּנְטֶר, הָיָה גָּאוֹן עָצוּם, וְאַצִּיל נֶפֶשׁ. מִדּוֹתָיו הַטּוֹבוֹת הָיוּ לְשֵׁם דָּבָר, וְעַנְוְתָנוּתוֹ הָיְתָה נִפְלָאָה.פַּעַם אַחַת, עָבְרָה לְיַד בֵּיתוֹ אִשָּׁה אַלְמָנָה. הִיא חִפְּשָׂה אֶת שׁוֹאֵב הַמַּיִם, כֵּיוָן שֶׁרָצְתָה שֶׁיּוֹבִיל אֶל בֵּיתָהּ כַּמָּה דְּלָיֵי מַיִם.אַךְ הָאַלְמָנָה לֹא מָצְאָה אֶת שׁוֹאֵב הַמַּיִם , וּלְפֶתַע הִבְחִינָה בְּרַבִּי יוֹסֵף זוּנְדְל. רַבִּי יוֹסֵף זוּנְדְל הָיָה לָבוּשׁ בְּפַשְׁטוּת, כְּאִישׁ עָנִי, וְהָאַלְמָנָה שֶׁלֹּא הִכִּירָה אוֹתוֹ, חָשְׁבָה כִּי אוּלַי הוּא שׁוֹאֵב הַמַּיִם."הַאִם אַתָּה הוּא שׁוֹאֵב הַמַּיִם?" שָׁאֲלָה, וְרַבִּי יוֹסֵף זוּנְדְל הִנְהֵן בְּחִיּוּב."הַאִם תַּסְכִּים לְהוֹבִיל לְבֵיתִי חֲמִשָּׁה דְּלָיֵי מַיִם, תְּמוּרַת תַּשְׁלוּם, כַּמּוּבָן?""בְּשִׂמְחָה", הֵשִׁיב רַבִּי יוֹסֵף זוּנְדְל, וְהָלַךְ אֶל הַבְּאֵר, לִשְׁאֹב עֲבוּר הָאַלְמָנָה חֲמִשָּׁה דְּלָיֵי מַיִם.הָאַלְמָנָה שָׂמְחָה מְאֹד, עַל שֶׁמָּצְאָה אֶת "שׁוֹאֵב הַמַּיִם", וְכַאֲשֶׁר סִיֵּם רַבִּי יוֹסֵף זוּנְדְל אֶת מְלַאכְתּוֹ, בִּקְּשָׁה לְשַׁלֵּם לוֹ.אֲבָל רַבִּי יוֹסֵף זוּנְדְל דָּחָה אוֹתָהּ בְּנִימוּס. "אֵין צֹרֶךְ", אָמַר, "בַּפַּעַם הַבָּאָה שֶׁאֶשְׁאַב עֲבוּרְךָ, תְּשַׁלְּמִי לִי".הָאַלְמָנָה הִסְכִּימָה בְּרָצוֹן לִדְחִיַּת הַתַּשְׁלוּם, אוּלָם לְאַחַר שָׁבוּעַ, כַּאֲשֶׁר חִפְּשָׂה אֶת "שׁוֹאֵב הַמַּיִם", כְּדֵי לְשַׁלֵּם לוֹ, הִתְבָּרֵר לָהּ כִּי לֹא הָיָה זֶה שׁוֹאֵב הַמַּיִם, אֶלָּא הַגָּאוֹן הַצַּדִּיק, רַבִּי יוֹסֵף זוּנְדְל.חֲרָטָה מִלְּאָה אֶת לִבָּהּ, כֵּיצַד הֵעֵזָּה לְהַטְרִיחַ כָּךְ תַּלְמִיד חָכָם צַדִּיק, בִּמְלָאכָה כֹּה פְּשׁוּטָה, וְהִיא עָלְתָה אֶל בֵּיתוֹ, לְבַקֵּשׁ אֶת סְלִיחָתוֹ.אֲבָל רַבִּי יוֹסֵף זוּנְדְל, שֶׁהָיָה בַּעַל עַיִן טוֹבָה, רוּחַ נְמוּכָה וְנֶפֶשׁ שְׁפָלָה, כְּלָל לֹא הֵבִין מַדּוּעַ הִיא מְבַקֶּשֶׁת אֶת סְלִיחָתוֹ. "הֲלֹא אֲנִי צָרִיךְ לְהוֹדוֹת לָךְ" אָמַר בְּחִיּוּךְ, "עַל שֶׁזִּכִּית אוֹתִי לִגְמֹל עִמָּךְ חֶסֶד בְּגוּפִי..."

י

**פרק ה' משנה כ"א**

הוא היה אומר, בן חמש שנים למקרא[[4]](#footnote-4), בן עשר למשנה, בן שלש עשרה למצות[[5]](#footnote-5),

בן חמש עשרה לתלמוד, בן שמונה עשרה לחפה, בן עשרים לרדוף[[6]](#footnote-6),

בן שלשים לכח, בן ארבעים לבינה, בן חמשים לעצה[[7]](#footnote-7),

בן ששים לזקנה, בן שבעים לשיבה, בן שמונים לגבורה, בן תשעים לשוח[[8]](#footnote-8), בן מאה כאלו מת ועבר ובטל מן העולם.

סיפור על 'בן שלוש עשרה למצוות'.

בְּאוּלָם הַשְּׂמָחוֹת הַבְּנֵי בְּרָקִי שָׂרְרָה הִתְרַגְּשׁוּת עַזָּה. אֶל הָאוּלָם נִכְנַס רַבִּי יַעֲקֹב יִשְׂרָאֵל קַנִיֶיבְסְקִי, "הַסְּטַיְפֶּלֶר". בְּנֵי הַמִּשְׁפָּחָה לֹא הֵבִינוּ בְּמָה זָכוּ שֶׁגְּדוֹל הַדּוֹר, הַזָּקֵן וְהַתָּשׁוּשׁ, יִתְאַמֵּץ לָצֵאת מִבֵּיתוֹ וּלְכַבֵּד אוֹתָם בְּנוֹכְחוּתוֹ.פְּלִיאָתָם הִתְגַּבְּרָה, כַּאֲשֶׁר הַסְּטַיְפֶּלֶר בִּקֵּשׁ לְשׂוֹחֵחַ עִם נַעַר הַבַּר מִצְוָה בִּיחִידוּת. וּלְאַחַר שֶׁשּׂוֹחֵחַ עִמּוֹ, עָזַב אֶת הַמָּקוֹם."מָה אָמַר לְךָ הַסְּטַיְפֶּלֶר? מָה אָמַר לְךָ הַסְּטַיְפֶּלֶר?" הִקִּיפוּ בְּנֵי הַמִּשְׁפָּחָה אֶת הַנַּעַר הַנִּרְגָּשׁ, בְּסַקְרָנוּת עַזָּה.וְהַנַּעַר הַנִּרְגָּשׁ הִצְלִיחַ רַק לוֹמַר: "הָרַב בָּא לְבַקֵּשׁ מִמֶּנִּי סְלִיחָה".סְלִיחָה?! הַסְּטַיְפֶּלֶר בָּא לְבַקֵּשׁ סְלִיחָה מֵהַנַּעַר?! מַדּוּעַ?!עַד מְהֵרָה הִתְבָּרְרָה הַתְּמוּנָה. הָיָה זֶה לִפְנֵי שֵׁשׁ שָׁנִים, כַּאֲשֶׁר נַעַר הַבַּר מִצְוָה הָיָה בֶּן שֶׁבַע שָׁנִים. הוּא הָלַךְ לְהִתְפַּלֵּל עִם אָבִיו בְּבֵית הַכְּנֶסֶת "לֶדֶרְמָן", שָׁם הִתְפַּלֵּל גַּם הַסְּטַיְפֶּלֶר. בְּמַהֲלַךְ הַתְּפִלָּה, נִדְמֶה הָיָה לוֹ לַסְּטַיְפֶּלֶר, שֶׁהַיֶּלֶד לוֹמֵד גְּמָרָא בִּמְקוֹם לְהִתְפַּלֵּל, וְהוּא גָּעַר בּוֹ. אֲבָל לְאַחַר מִכֵּן הִתְבָּרֵר לוֹ, שֶׁהָיָה זֶה סִדּוּר גָּדוֹל, הַדּוֹמֶה לִגְמָרָא. הַיֶּלֶד לֹא לָמַד, אֶלָּא הִתְפַּלֵּל.אֲבָל הַסְּטַיְפֶּלֶר לֹא יָכוֹל הָיָה לְבַקֵּשׁ אֶת סְלִיחָתוֹ שֶׁל הַיֶּלֶד, כֵּיוָן שֶׁהַיֶּלֶד הָיָה פָּחוֹת מִגִּיל שְׁלוֹשׁ עֶשְׂרֵה, וְהַמְּחִילָה שֶׁלּוֹ לֹא נֶחְשֶׁבֶת.מָה עָשָׂה הַסְּטַיְפֶּלֶר? בֵּרֵר אֶת שְׁמוֹ שֶׁל הַיֶּלֶד וְאֶת גִּילוֹ, וְשָׁמַר אֶת הַדָּבָר בְּלִבּוֹ שֵׁשׁ שָׁנִים.כַּאֲשֶׁר הִתְקָרֵב מוֹעֵד הַבַּר מִצְוָה שֶׁל הַיֶּלֶד, בֵּרֵר הַסְּטַיְפֶּלֶר הֵיכָן תֵּעָרֵךְ הַשִּׂמְחָה, וּמִיָּד עִם צֵאת הַכּוֹכָבִים, בָּרְגָעִים הָרִאשׁוֹנִים שֶׁמָּלְאוּ לַיֶּלֶד שְׁלוֹשׁ עֶשְׂרֵה שָׁנִים, מִהֵר אֶל הָאוּלָם, לְבַקֵּשׁ אֶת סְלִיחָתוֹ, עַל שֶׁגָּעַר בּוֹ לִפְנֵי שֵׁשׁ שָׁנִים.

**פרק ה' משנה י"א**

ארבע מידות[[9]](#footnote-9) בתלמידים:  ממהר לשמוע[[10]](#footnote-10), וממהר לאבד[[11]](#footnote-11)--יצא שכרו בהפסדו[[12]](#footnote-12); קשה לשמוע[[13]](#footnote-13), וקשה לאבד[[14]](#footnote-14)--יצא הפסדו בשכרו[[15]](#footnote-15); ממהר לשמוע[[16]](#footnote-16), וקשה לאבד[[17]](#footnote-17)--חכם; קשה לשמוע[[18]](#footnote-18), וממהר לאבד[[19]](#footnote-19)--זה חלק רע[[20]](#footnote-20).

סיפור על 'קשה לשמוע'.

הגמרא מספרת על רב גדול בשם רב פרידא. לרב פרידא היו הרבה תלמידים רגילים, שהבינו תוך מספר עמים את החומר הנלמד. אבל, היה לו תלמיד אחד שבשביל שיבין ויקלוט היטב את הלימוד היה צריך לחזור איתו ארבע מאות פעם על כל הלימוד. רב פרידא ישב כל יום ולמד את הלימוד ארבע מאות פעמים עם אותו תלמיד.יום אחד, באמצע הלימוד הקבוע של רב פרידא, לקראת סוף החזרה הארבע מאות, דפקו בדלת. "אנחנו מבקשים את רב פרידא למצווה חשובה ודחופה" אמרו. רב פרידא הלך איתם לאותה מצווה חשובה וכשחזר אמר לו התלמיד: בגללל שבאמצע הלימוד היתה הפסקה שכחתי את כל הארבע מאות פעמים שלמדת איתי קודם. מה עשה רב פרידא? למד עם אותו תלמיד עוד ארבע מאות פעמים. בלי להתלונן או להראות שהוא כועס. רב פרידא העביר את הלימוד בשמחה ובנחת וענה לו על כל השאלות ששאל.אחרי שסיים ללמוד עם התלמיד, יצאה בת קול מהשמים ואמרה: "בגלל המעשה שעשית רב פרידא אתה תקבל שכר או שתקבל עוד ארבע מאות שנה לחיות, או שתזכה שאתה וכל האנשים שאתך בדור יזכו לעולם הבא".אמר רב פרידא: מעדיף אני עולם הבא לי ולכל בני דורי.אמר הקדוש ברוך הוא: אם כך הוא עונה, תנו לו גם עולם הבא לו ולבני דורו וגם חיים של ארבע מאות שנה.

**פרק א' משנה י"ז**

רבן שמעון בן גמליאל אומר, על שלושה דברים העולם קיים--על הדין[[21]](#footnote-21), ועל האמת, ועל השלום.

סיפור על 'ועל האמת'

הָיוּ יָמִים שֶׁבָּהֶם הָיָה מֶלֶךְ בְּיִשְׂרָאֵל. לֹא כָּל הַמְּלָכִים הָיוּ צַדִּיקִים, וְלֹא כֻּלָּם הָיוּ רְאוּיִים לְתַפְקִידָם הַנַּעֲלֶה. אַחַד הַמְּלָכִים הַלָּלוּ הָיָה אַגְרִיפַּס. הוּא לֹא רָאוּי הָיָה לִמְלֹךְ, מִפְּנֵי שֶׁהָיָה מִזַּרְעוֹ שֶׁל הוֹרְדוֹס הָאֲדוֹמִי.מִצְוַת הַקְהֵל הִיא מִצְוָה שֶׁמְּקַיְמִים פַּעַם אַחַת בְּשֶבַע שָׁנִים, בְּמוֹצָאֵי שְׁנַת הַשְּׁמִטָּה. בְּמוֹצָאֵי יוֹם טוֹב רִאשׁוֹן שֶׁל חַג הַסֻּכּוֹת בַּשָּׁנָה הַשְּׁמִינִית, הָיוּ מְקִימִים לַמֶּלֶךְ בִּימָה בָּעֲזָרָה שֶׁל בֵּית הַמִּקְדָּשׁ. הַמֶּלֶךְ הָיָה יוֹשֵׁב עַל הַבִּימָה, וְשַׁרְשֶׁרֶת שֶׁל אֲנָשִׁים הָיְתָה מַעֲבִירָה אֵלָיו אֶת סֵפֶר הַתּוֹרָה. לְאַחַר שֶׁקִּבֵּל הַמֶּלֶךְ אֶת הַסֵּפֶר הַקָּדוֹשׁ, הָיָה עוֹמֵד וְקוֹרֵא מִתּוֹכוֹ אֶת חֻמַּשׁ דְּבָרִים.בְּאַחַת הַשָּׁנִים יָשַׁב אַגְרִיפַּס הַמֶּלֶךְ עַל הַבִּימָה, קִבֵּל אֶת סֵפֶר הַתּוֹרָה, נֶעֱמַד וְקָרָא מִתּוֹכוֹ. כְּשֶׁהִגִּיעַ לַפָּסוּק "לֹא תוּכַל לָתֵת עָלֶיךָ אִישׁ נָכְרִי", שֶׁמַּשְׁמָעוֹ כִּי מִי שֶׁהָיָה נָכְרִי אֵינוֹ יָכוֹל לִהְיוֹת מֶלֶךְ עַל יִשְׂרָאֵל, זָלְגוּ דְּמָעוֹת מֵעֵינָיו.הַנּוֹכְחִים לֹא חָשְׁבוּ לְנַצֵּל אֶת הַהִזְדַּמְּנוּת לִגְרֹם לְאַגְרִיפַּס לְהָבִין שֶׁהוּא בֶּאֱמֶת אֵינוֹ רָאוּי לִמְלוּכָה. בִּמְקוֹם זֹאת הֵם בִּטְּלוּ אֶת דִּבְרֵי הַתּוֹרָה, כַּאֲשֶׁר קָרְאוּ אֵלָיו: "אַל תִּירָא, אַגְרִיפַּס, אָחִינוּ אַתָּה!"הַקְּרִיאָה הַמַּחְנִיפָה הַזֹּאת גָּמְרָה אֶת גְּזַר הַדִּין עַל יִשְׂרָאֵל – גְּזַר דִּין שֶׁל חֻרְבָּן. חֵטְא הַחֲנֻפָּה לַמֶּלֶךְ הוּא שֶׁגָּרַם לָאָסוֹן הַגָּדוֹל. אוֹתָם אֲנָשִׁים שֶׁעָמְדוּ שָׁם, לֹא אָחֲזוּ בְּמִדַּת הָאֱמֶת. הֵם שִׁקְּרוּ לְאַגְרִיפַּס כְּדֵי לְהַחֲנִיף לוֹ וּלְרַצּוֹת אוֹתוֹ, הֲלֹא הוּא אֵינוֹ בֶּאֱמֶת אֲחִיהֶם. וּמָה אֵרַע בְּעִקְבוֹת כָּךְ? יְרוּשָׁלַיִם נֶחְרְבָה וּבֵית הַמִּקְדָּשׁ עָלָה בָּאֵשׁ ...

**פרק ד' משנה ב'**

בן עזאי אומר, הוי רץ למצוה קלה[[22]](#footnote-22), וברח מן העבירה: שמצוה גוררת מצוה, ועבירה גוררת עבירה[[23]](#footnote-23); ששכר מצוה מצוה, ושכר עבירה עבירה[[24]](#footnote-24).

סיפור על 'ובורח מן העבירה'

לְאָן נָסַע הֶ"חָפֵץ חַיִּים"? לֹא יָדוּעַ לָנוּ. אֲבָל הוּא יָצָא לַדֶּרֶךְ וְיָשַׁב בַּעֲגָלָה רְתוּמָה לְסוּס. עִמּוֹ הָיוּ נוֹסְעִים נוֹסָפִים. הָיְתָה זוֹ חֲבוּרָה שֶׁל סוֹחֲרֵי בְּהֵמוֹת: אֲנָשִׁים שֶׁקָּנוּ וּמָכְרוּ שְׁוָרִים, פָּרוֹת וְסוּסִים. הַנּוֹסְעִים שׂוֹחֲחוּ בֵּינֵיהֶם בַּעֲלִיצוּת, מַחֲלִיפִים חֲוָיוֹת עַל סוּסִים וְעַל פָּרוֹת.אֶחָד מִכֻּלָּם יָשַׁב בְּשֶׁקֶט, שָׁקוּעַ בְּעוֹלָם מִשֶּׁלּוֹ, וְלֹא הִשְׁתַּתֵּף בַּשִּׂיחוֹת – הָיָה זֶה הֶ"חָפֵץ חַיִּים", כַּמּוּבָן.הַשִּׂיחָה עַל הַסּוּסִים וְעַל הַפָּרוֹת מִצְּתָה אֶת עַצְמָהּ, וְהַנּוֹסְעִים נִפְנוּ לְנַתֵּחַ בְּנֵי אָדָם, לָדוּן אֶת מַעֲשֵׂיהֶם וּלְסַפֵּר עֲלֵיהֶם סִפּוּרִים."רַק רֶגַע", אָמַר לָהֶם הֶ"חָפֵץ חַיִּים", "עַד עַכְשָׁו שׂוֹחַחְתֶּם שִׂיחָה נָאָה הַקְּשׁוּרָה לַפַּרְנָסָה שֶׁלָּכֶם, וְהַכֹּל הָיָה כָּרָאוּי. מַדּוּעַ לֹא תַּמְשִׁיכוּ לְשׂוֹחֵחַ עַל אוֹתָם נוֹשְׂאִים? לָמָּה לָכֶם לְדַבֵּר עַל בְּנֵי אָדָם?" הִמְשִׁיכוּ הַסּוֹחֲרִים בְּשִׂיחָתָם וְהִתְעַלְּמוּ מִמְּחָאָתוֹ שֶׁל הַצַּדִּיק. אֶת זֹאת לֹא יָכוֹל הֶחָפֵץ חַיִּים לָשֵׂאת. "עֲצֹר, בְּבַקָּשָׁה", אָמַר לָעֶגְלוֹן, "אֲנִי רוֹצֶה לָרֶדֶת"."לָרֶדֶת? כָּאן? בְּאֶמְצַע שׁוּם- מָקוֹם?""כֵּן, כָּאן. אֵינִי יָכוֹל לְהַקְשִׁיב לְדִבּוּרֵי לָשׁוֹן הָרָע".הָעֶגְלוֹן עָצַר אֶת הַעֲגָלָה, וְהֶ"חָפֵץ חַיִּים" יָרַד וְנָשַׁם לִרְוָחָה. וּמָה בְּכָך שֶׁהוּא בְּשׁוּם- מָקוֹם בְּאֶמְצַע הַדֶּרֶךְ? הָעִקָּר שֶׁשּׁוּב אֵינוֹ נֶאֱלָץ לִשְׁמֹעַ דִּבּוּרֵי לָשׁוֹן הָרָע! הֶ"חָפֵץ חַיִּים" מַמָּשׁ בָּרַח מֵהָעֲבֵרָה. לֹא הָיָה אִכְפַּת לוֹ מִזֶּה שֶׁהוּא יוֹרֵד בְּאֶמְצַע שׁוּם-מָקוֹם, וְלֹא הָיָה אִכְפַּת לוֹ מִכָּךְ שֶׁשִּׁלֵּם כֶּסֶף עַל הַנְּסִיעָה וְעַכְשָׁו הוּא יַפְסִיד אוֹתוֹ. הסיפור הַזֶּה יָכוֹל לְשַׁמֵּשׁ דֻּגְמָה לְמוֹפֵת, אֵיךְ בּוֹרְחִים מֵהָעֲבֵרָה...

שבת שלום!

1. מי שמתגאה ומתחצף ילך לגיהנום [↑](#footnote-ref-1)
2. לעומת זאת, מי שמתנהג בענווה ילך לגן עדן. [↑](#footnote-ref-2)
3. תן לנו שכר בגלל שאנו עוסקים בתורתך כמו שמקבלים עושי רצונך. [↑](#footnote-ref-3)
4. היעד העיקרי בגיל זה הוא לימוד המקרא. [↑](#footnote-ref-4)
5. מחויב במצוות. [↑](#footnote-ref-5)
6. אחרי כסף כדי לפרנס את משפחתו. [↑](#footnote-ref-6)
7. שאז אין לו כח אב חוכמתו מתחזקת [↑](#footnote-ref-7)
8. להזדקן כל כך עד שלא מסוגל לעמוד זקוף וצריך להתכופף=לשוח. [↑](#footnote-ref-8)
9. ארבעה סוגי תלמידים קיימים [↑](#footnote-ref-9)
10. מבין וקולט בקלות [↑](#footnote-ref-10)
11. שוכח במהירות את מה שלמד מהר. [↑](#footnote-ref-11)
12. לא הרוויח כלום, שהרי שכח הכל. [↑](#footnote-ref-12)
13. מבין לאט ובקושי [↑](#footnote-ref-13)
14. לא שוכח את מה שלמד לאט. [↑](#footnote-ref-14)
15. אומנם הרוויח את הלימוד, אבל הזמן שהשקיע בלימודו, גרם לו הפסד. [↑](#footnote-ref-15)
16. מבין בקלות. [↑](#footnote-ref-16)
17. אינו שוכח מה שלמד. [↑](#footnote-ref-17)
18. לא מבין בקלות. [↑](#footnote-ref-18)
19. שוכח מהר. [↑](#footnote-ref-19)
20. הדבר הוא מום מולד שהאדם נוצר איתו וזהו חלק רע שבו שעליו לנסות להתעלות מעליו אף שזהו טבעו. [↑](#footnote-ref-20)
21. שפיטת המשפטים הצודקים. [↑](#footnote-ref-21)
22. אפילו למצווה שנראית פשוטה לא חשובה כל כך. [↑](#footnote-ref-22)
23. עם עושים מצווה אחת אז גם יעשו עוד מצוות ואם יעשו עבירה אחת אז יעשו עוד עבירות. [↑](#footnote-ref-23)
24. דבר זה קורה כי השכר על המצווה היא עוד מצווה והעונש על העבירה הוא עוד עבירה. [↑](#footnote-ref-24)